መስቀል ክብረ በዓል በዓለም ቅርስነት በዩኔስኮ ተመዘገበ
አዲስ አበባ ፣ ህዳር 26፣ 2006 (ዋኢማ) – በተባበሩት መንግስታት የትምህርት የባህልና የሳይንስ ተቋም ወይም ዩኔስኮ የመስቀል ክብረ በዓልን በዓለም ቅርስነት መመዝገቡን ኅዳር 25 ቀን ይፋ ያደረገው በኢንታንጀብል ወይም መንፈሳዊና ባህላዊ ቅርሶች ጥበቃና ክብካቤ ላይ የሚሠራው ኮሚቴው ስምንተኛውን ጉባኤ እያካሄደባት ካለው የአዘርባጃኗ  ባኩ ከተማ ነው፡፡ስለቅርሱ የመረመረው ኮሚቴ ባቀረበው ውሳኔ ሐሳብ ላይ እንደተመለከተው  የመስቀል ክብረ በዓል የኢትዮጵያን ሃይማኖታዊና ባህላዊ ትውፊቶችን የያዘ፣ ከትውልድ ወደ ትውልድ ሲተላለፍ መምጣቱና በአገሪቱ ማኅበራዊ አንድነትንና የእርስ በርስ ትስስርን፣ ብዝኃነትን  የሚያንፀባርቅ፣ በበርካታ ብሔረሰቦች ባህሎች መካከል ትስስርን የፈጠረ በመሆኑ ዓለም አቀፍ መስፈርቱን አሟልቷል ብሎታል፡፡የዩኔስኮ ኮሚቴ በትናንት ስብሰባ ውሎ  ከመስቀል ሌላ ከተለያዩ አገሮች 13 መንፈሳዊ ባህላዊ ቅርሶችን በሰው ዘር ቅርስነት መመዝገቡን  በድረ ገጹ ባወጣው መግለጫ አስታውቋል፡፡ በየዓመቱ መስከረም 17 ቀን በመላ አገሪቱ በአደባባይ  የሚከበረው የመስቀል ክብረ በዓል የመጀመርያው መንፈሳዊ (ኢንታንጅብል) ባህላዊ ቅርስ ሆኖ በዩኔስኮ የተመዘገበላት ኢትዮጵያ ከዚህ ቀደም ዘጠኝ  ቅርሶች ማስመዝገቧ እንደሚታወቅ ሪፖርተር ዘግቧል፡፡ (ኤፍ ቢ ሲ)